Общият орган на Икономическата зона на Суецкия канал не е участвал в преговорите между Jushi Egypt и Wadi Degla, а само е одобрил официално продажбата на земята;
 —
 вътрешните обсъждания между персонала на Jushi Egypt само разясняват защо Wadi Degla е искал да продаде земята си бързо. Wadi Degla е искал да продаде земята си бързо и е изразил готовност да приеме ниска цена, тъй като не е разработвал земята в съответствие с правните си задължения. Вследствие на това ПЕ е наложило глоба на Wadi Degla поради неспазване на задълженията му. ПE е възстановило глобата, заплатена от Jushi Egypt, тъй като дружеството Jushi Egypt е разработило терена. Тъй като Jushi Egypt е спазило правното си задължение да разработи терена, няма причина да се наложи санкция. Следователно действията на Wadi Degla за продажба на земята са само съпътстващо действие в резултат на глобата, наложена от ПЕ на Wadi Degla, което не представлява упълномощаване или възлагане.
 (830)
 По първия аспект, според информацията, с която разполага Комисията от уебсайта на дружеството (193), Wadi Degla е предприемач в областта на недвижимите имоти с проекти на различни места, включително Ain Sokhna, а не производител на тръби и фитинги.
 (831)
 По втория аспект Комисията не оспорва, че Wadi Degla е закупил въпросната земя от ECJV. Разглежданата сделка обаче е различна, а именно продажбата от Wadi Degla на Jushi Egypt. Освен това, ако се вземе предвид хронологията на всички сделки, трябва да се добави, че първо ECJV е закупило земята от ПЕ.
 (832)
 По отношение на третия и четвъртия аспект Комисията признава, че Wadi Degla е искал да продаде терена си, наред с другите причини, и тъй като не го е развил в съответствие с правните си задължения. Въпреки това, както е посочено в съображение 825, дружеството е могло също така да продаде земята си на свободния пазар на по-добра цена. Вътрешната кореспонденция на ръководството на Jushi не само обяснява защо Wadi Degla е искал да продаде земята си, но също така ясно посочва, че Общият орган на зоната на Суецкия канал е участвал в преговорите по сделките за продажба. По-конкретно в тези електронни писма се посочва, наред с другото, че дружеството Jushi Egypt „е постигнало консенсус“ с Wadi Degla и главния правен съветник на зоната на Суецкия канал, че договорът „вече е одобрен от председателя на зоната на Суецкия канал“ и че зоната на Суецкия канал ще „подаде специално заявление до кабинета на министър-председателя“ за възстановяване на глобата. Поради това тези твърдения бяха отхвърлени.
 4.5.2.2. Наемане на сгради от страна на Hengshi Egypt
 (833)
 Комисията установи също така, че дружеството Hengshi Egypt е наемало сгради от TEDA. Както беше посочено по-горе, TEDA първоначално е закупило земята за тези сгради от свързано дружество, което на свой ред я е закупило на преференциална цена от египетските органи. При разследването се разкри, че въпреки че TEDA реализира печалба от договорите си за наем, цените за наем на TEDA са все още под половината от средната цена, начислявана от конкурентите в икономическата зона на Суецкия канал. Поради това, както е